Akeem Adams agyvérzést kapott, állapota válságos
Válságosra fordult Akeem Adamsnek, a Ferencváros szívinfarktuson átesett trinidadi labdarúgójának állapota.
A klub hivatalos oldalán arról számolt be vasárnap, hogy a futballista szombaton agyvérzést kapott.
"Akeem Adams, a Ferencváros labdarúgójának állapota az orvosok heroikus küzdelme ellenére három hónappal a súlyos szívinfarktust követően a tegnapi nap folyamán válságosra fordult. Akeem a keringését stabilan tartó műszívkezelés mellett jelentős méretű agyvérzést szenvedett el, ami mára veszélybe sodorta a játékos központi idegrendszeri funkcióit" - olvasható a honlapra feltett közleményben.

A 22 éves védő - akit a Városmajori Szív- és Érgyógyászati Klinikán kezelnek - nyáron igazolt a Ferencvárosba. Szeptember 22-én még pályára lépett az Újpest ellen 3-1-re megnyert rangadón, három nappal később azonban otthonában szívinfarktust kapott. A kilencszeres trinidadi válogatott játékos ezt követően több műtéten is átesett, majd mivel szíve nem vette át azokat a funkciókat, amelyeket el kellene látnia, műszívre kapcsolták. Októberben a közvetlen életveszély elhárítása érdekében amputálni kellett a bal lábát.